CELEX: 32013D0677
Language: el
Date: 2013-11-15 00:00:00
Title: 2013/677/ΕΕ: Εκτελεστική απόφαση του Συμβουλίου, της 15ης Νοεμβρίου 2013 , που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας

27.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 316/33
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 15ης Νοεμβρίου 2013
   που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας
   (2013/677/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή που πρωτοκολλήθηκε στη Γενική Γραμματεία της Επιτροπής στις 24 Οκτωβρίου 2012, το Λουξεμβούργο ζήτησε την άδεια να εφαρμόσει μέτρο παρέκκλισης από το άρθρο 285 της οδηγίας 2006/112/ΕΚ, με το οποίο επιτρέπεται στο Λουξεμβούργο να απαλλάσσει από τον φόρο προστιθέμενης αξίας (ΦΠΑ) τους υποκείμενους σε φόρο με ετήσιο κύκλο εργασιών που δεν υπερβαίνει τα 25 000 EUR. Με την εφαρμογή αυτού του μέτρου, οι εν λόγω υποκείμενοι σε φόρο θα απαλλαγούν από ορισμένες ή από όλες τις υποχρεώσεις όσον αφορά τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
            
         
               (2)
            
            
               Σύμφωνα με τις διατάξεις του άρθρου 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 9ης Νοεμβρίου 2012, σχετικά με το αίτημα που υπέβαλε το Λουξεμβούργο. Με επιστολή της στις 12 Νοεμβρίου 2012, η Επιτροπή γνωστοποίησε στο Λουξεμβούργο ότι διέθετε όλες τις αναγκαίες πληροφορίες για την εξέταση του αιτήματος.
            
         
               (3)
            
            
               Σύμφωνα με το άρθρο 285 της οδηγίας 2006/112/ΕΚ, τα κράτη μέλη, τα οποία δεν έκαναν χρήση της δυνατότητας που προβλέπεται στο άρθρο 14 της δεύτερης οδηγίας 67/228/ΕΟΚ του Συμβουλίου (2), δύνανται να απαλλάσσουν τους υποκείμενους στον ΦΠΑ των οποίων ο ετήσιος κύκλος εργασιών δεν υπερβαίνει τα 5 000 EUR ή το ισόποσο στο εθνικό νόμισμα, και δύνανται επίσης να προβαίνουν σε προοδευτική μείωση του φόρου για υποκειμένους στον φόρο, των οποίων ο ετήσιος κύκλος εργασιών υπερβαίνει το ανώτατο όριο που όρισαν για την εφαρμογή της.
            
         
               (4)
            
            
               Το Λουξεμβούργο ενημέρωσε την Επιτροπή ότι απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 10 000 EUR και ότι θα κάνει χρήση της δυνατότητας προοδευτικής μείωσης του φόρου για υποκειμένους στον φόρο των οποίων ο ετήσιος κύκλος εργασιών είναι μεταξύ 10 000 EUR και 25 000 EUR. Το Λουξεμβούργο έχει ζητήσει την έγκριση να απαλλάσσει από τον ΦΠΑ, ως μέτρο παρέκκλισης, τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 25 000 EUR.
            
         
               (5)
            
            
               Το υψηλότερο όριο για το ειδικό καθεστώς αποτελεί μέτρο απλούστευσης, εφόσον αυτό μπορεί να μειώσει σημαντικά τις υποχρεώσεις όσον αφορά τον ΦΠΑ των μικρών επιχειρήσεων και να επιτρέψει στο Λουξεμβούργο να διακόψει την εφαρμογή του καθεστώτος προοδευτικής μείωσης του φόρου, που είναι επαχθής για τις επιχειρήσεις. Οι υποκείμενοι στον φόρο θα πρέπει να δύνανται πάντοτε να επιλέξουν το κανονικό καθεστώς ΦΠΑ.
            
         
               (6)
            
            
               Στις 29 Οκτωβρίου 2004, η Επιτροπή εξέδωσε πρόταση οδηγίας του Συμβουλίου για την τροποποίηση της έκτης οδηγίας 77/388/ΕΟΚ του Συμβουλίου (3) με σκοπό την απλούστευση των εκ του φόρου προστιθέμενης αξίας υποχρεώσεων, η οποία συμπεριλάμβανε διατάξεις, σκοπός των οποίων ήταν να επιτρέπεται στα κράτη μέλη να ορίζουν ως ανώτατο όριο του ετήσιου κύκλου εργασιών το ποσό των 100 000 EUR ή το ισοδύναμο ποσό σε εθνικό νόμισμα για την απαλλαγή από τον ΦΠΑ, με δυνατότητα ετήσιας αναπροσαρμογής του ποσού αυτού. Η παρούσα απόφαση συνάδει με την εν λόγω πρόταση.
            
         
               (7)
            
            
               Το μέτρο παρέκκλισης έχει αμελητέα μόνο επίπτωση στο συνολικό ποσό του φόρου που εισπράττεται στο στάδιο της τελικής κατανάλωσης και δεν θα έχει αρνητικές συνέπειες στους ίδιους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 285 της οδηγίας 2006/112/ΕΚ, παρέχεται στο Λουξεμβούργο η άδεια να απαλλάσσει από τον ΦΠΑ τους υποκείμενους στον φόρο ο ετήσιος κύκλος εργασιών των οποίων δεν υπερβαίνει τα 25 000 EUR.
   Άρθρο 2
   Η παρούσα απόφαση αρχίζει να ισχύει την ημέρα της κοινοποίησής της.
   Η παρούσα απόφαση εφαρμόζεται έως την ημερομηνία έναρξης ισχύος των κανόνων της Ένωσης για την τροποποίηση των ανώτατων ποσών του ετήσιου κύκλου εργασιών κάτω από τα οποία οι υποκείμενοι στον φόρο μπορούν να τύχουν απαλλαγής από τον ΦΠΑ ή μέχρι τις 31 Δεκεμβρίου 2016, ανάλογα με το ποια ημερομηνία είναι προγενέστερη.
   Άρθρο 3
   Η παρούσα απόφαση απευθύνεται στο Μεγάλο Δουκάτο του Λουξεμβούργου.
   
      Βρυξέλλες, 15 Νοεμβρίου 2013.
      
         
            Για το Συμβούλιο
         
         
            Ο Πρόεδρος
         
         R. ŠADŽIUS
      
   
   
      (1)  ΕΕ L 347 της 11.12.2006, σ. 1.
   
      (2)  Δεύτερη οδηγία 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — διάρθρωση και κανόνες εφαρμογής του κοινού συστήματος φόρου προστιθεμένης αξίας (ΕΕ 71 της 14.4.1967, σ. 1303/67).
   
      (3)  Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ L 145 της 13.6.1977, σ. 1).